ລູກຊາຍທ່ານ ກິມ ຈົງອິລ ເຂົ້າຢ້ຽມເຄົາລົບສົບພໍ່ ຄັ້ງສຸດທ້າຍ
ພິທີ​ສົ່ງສະການ​ທ່ານກິມຈົງອິລ ຈະ​ຈັດ​ຂຶ້ນ​ໃນ​ວັນ​ທີ່ 28 ​ເດືອນ​ທັນວາ​ນີ້ ໃກ້​ວັນ​ສິ້ນສຸດ​ຂອງ​ໄລຍະ ​ໄວ້ອາ​ໄລ​ແຫ່ງ​ຊາດ.
ສົບຂອງມື້ລາງຜູ້ນໍາເກົາຫລີເໜືອ ທ່ານກິມຈົງອິລ ໄດ້ຖືກນຳໄປດອຍໄວ້ທີ່ອະນຸສາວະລີ ບັນຈຸສົບປະທານປະເທດ ໃນຂະນະທີ່ຝູງຊົນທີ່ໂສກເສົ້າ ພາກັນຮ້ອງໄຫ້ ສືບຕໍ່ສະແດງ ຄວາມເສຍໃຈ ກ່ຽວກັບການມໍລະນະກໍາແບບບໍ່ຄາດຝັນ ຂອງຜູ້ນໍາທີ່ປົກຄອງປະເທດມາ ດົນນານນັ້ນ ເມື່ອວັນອັງຄານມື້ນີ້ ໂທລະພາບທາງການຂອງເກົາຫລີເໜືອ ໄດ້ອອກຂ່າວຮູບພາບສົບ ຂອງທ່ານກິມ ທີ່ຫຸ້ມດ້ວຍຜ້າສີແດງເປັນບາງສ່ວນນັ້ນ ນອນຢູ່ໂລງສົບແກ້ວທີ່ໂອບອ້ອມ ດ້ວຍດອກໄມ້ ທີ່ທຳນຽບອະນຸສາວະລີ Kumsusan ໃນນະຄອນຫຼວງພຽງຢາງນັ້ນ ພ້ອມດຽວກັນ ສົບທີ່ອາບນໍ້າຢາຂອງມື້ລາງທ່ານ Kim II Sung ປະທານ ປະເທດຜູ້ກໍ່ ຕັ້ງເກົາຫລີເໜືອ ໄດ້ນໍາອອກສະແດງຢູ່ໃນຕູ້ແກ້ວ ໃນສະຖານທີ່ດຽວກັນນີ້ໃນປີ 1994 ສືມວນຊົນຂອງລັດລາຍງານວ່າ ທ່ານ Kim Jong Un ລູກຊາຍຫລ້າຂອງທ່ານ ກິມ ຈົງ ອິລ ແລະຜູ້ທີ່ຈະສືບທອດຕໍາແໜ່ງແທນພໍ່ ໄດ້ມາຢ້ຽມຢາມສົບພໍ່ ແລະໄດ້ປະກອບພິທີທີ່ ເຄັ່ງຂຶມ ທີ່ທຳນຽບດັ່ງກ່າວໃນວັນ ອັງຄານມື້ນີ້ ອົງການຂ່າວສູນກາງຂອງທາງການເກົາຫລີເໜືອ ໄດ້ປະກາດໃນຕອນເຊົ້າວັນຈັນວານນີ້ ວ່າ ທ່ານ ກິມຈົງອິລ ທີ່ລວມອາຍຸໄດ້ 69 ປີ ໄດ້ເຖິງແກ່ມໍລະນະກໍາ ດ້ວຍໂຣກຫົວໃຈວາຍ ເມື່ອວັນເສົາຜ່ານມາໃນຂະນະເດີນທາງທ່ອງທ່ຽວໂດຍລົດໄຟໃນການທ່ຽວຊົມເຂດຕ່າງໆ ບັ້ນນຶ່ງຂອງ ທ່ານນັ້ນ ຊຶ່ງອົງການຂ່າວຂອງເກົາຫຼີເໜືອ ກ່າວເຖິງການມໍລະນະກໍາຂອງ ທ່ານວ່າ ເປັນຍ້ອນຮ່າງກາຍແລະຈິດໃຈທີ່ທໍາງານຫລາຍເກີນໄປ ພິທີສົ່ງສະການທ່ານ ຈະຈັດຂຶ້ນໃນວັນທີ່ 28 ເດືອນທັນວານີ້ ໄກ້ວັນສິ້ນສຸດຂອງໄລຍະໄວ້ ອາໄລແຫ່ງຊາດ ສື່ມວນຊົນລັດລາຍງານວ່າ ຜູ້ຕາງ ໜ້າຊາວຕ່າງປະເທດທັງຫລາຍຈະໄດ້ ຮັບອະນຸຍາດໃຫ້ເຂົ້າຮ່ວມໃນພິທີສົ່ງສະການນັ້ນນໍາ